คลอดยุทธศาสตร์แบงก์รัฐเน้นสนองนโยบาย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ครม.ไฟเขียวแผนพัฒนาสถาบันการเงินเฉพาะกิจ ชูตั้งคณะกรรมการ มอบปลัดคลังนั่งหัวโต๊ะคุมงานสนองนโยบาย
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีอนุมัติตามที่นายไตรรงค์ สุวรรณคีรี รองนายกรัฐมนตรี เสนอแผนพัฒนาสถาบันการเงินเฉพาะกิจ (ก.ค. 2553มิ.ย. 2556) ซึ่งมี 3 ยุทธศาสตร์ที่สำคัญได้แก่ ยุทธศาสตร์พัฒนาบทบาทสถาบันการเงินของรัฐเพื่อเติมเต็มช่องว่างในระบบการเงินได้อย่างมีประสิทธิภาพ โดยเห็นชอบให้มีการตั้งคณะกรรมการกำกับดูแลสถาบันการเงินเฉพาะกิจขึ้นมา 1 ชุด มีปลัดกระทรวงการคลังเป็นประธาน 
รูปแบบการทำงานจะเน้นการพัฒนาบทบาทการให้บริการทางการเงินแก่ประชาชนอย่างทั่วถึง เพื่อลดปัญหาหนี้นอกระบบและลดช่องว่างความต้องการทางการเงินในภาคการเกษตร ธุรกิจขนาดกลางและขนาดย่อม ประชาชนรายย่อย และการเงินฐานราก หรือไมโครไฟแนนซ์ 
นอกจากนี้ ต้องเตรียมความพร้อมรองรับความผันแปรของสภาวะเศรษฐกิจ รวมถึงการลดการทับซ้อนในการดำเนินงานระหว่างสถาบันการเงินเฉพาะกิจด้วยกันเอง และสถาบันการเงินเฉพาะกิจกับธนาคารพาณิชย์ 
“การตั้งคณะกรรมการกำกับดูแลสถาบันการเงินเฉพาะกิจที่มีปลัดกระทรวงการคลังเป็นประธานจะต้องดำเนินการให้แล้วเสร็จก่อนปี 2553 และมีการแบ่งการทำงานที่ชัด เช่น เรื่องที่อยู่อาศัย ให้ ธอส.เป็นหน่วยงานหลักและให้ออมสินเป็นหน่วยงานรอง แต่เรื่องชุมชนหรือหนี้นอกระบบให้ออมสินดูลูกหนี้ทั่วไป และให้ ธ.ก.ส.ดูลูกหนี้เกษตรกร” นายวัชระ กล่าว 
สำหรับยุทธศาสตร์ที่ 2 คือการพัฒนาการกำกับดูแล การพัฒนาระบบตรวจสอบ และประเมินผลที่มีประสิทธิภาพ โดยแยกเกณฑ์การกำกับธุรกรรมเชิงนโยบายรัฐและธุรกรรมเชิงพาณิชย์ออกจากกัน จัดทำระบบเตือนภัยล่วงหน้า พัฒนาระบบตรวจสอบการบริหารงานของผู้บริหารและคณะกรรมการ
ยุทธศาสตร์ที่ 3 คือแผนพัฒนาศักยภาพสถาบันการเงินเฉพาะกิจ เช่น ด้านระบบข้อมูลเทคโนโลยีสารสนเทศ ระบบคอร์แบงกิง การบริหารความเสี่ยง บุคลากร กฎหมายและประชาสัมพันธ์